  Туспуктэм: vk.com (МБОУ ДО ВПЦ «ШКОЛА ЮНЫХ ЛЁТЧИКОВ» | ИЖЕВСК) Майя Бывальцева 23-тӥ тулыспалэ Удмуртиын нырысьсэ ожгаружъя но спортъя «Зарница отцов» элькун шудон ортчоз. Муниципал кылдытэтъёслэн командаоссы Ижкарын Драгунов нимо скверын пумиськозы. Со сярысь улосвыл тӧролэн но кивалтэтлэн пресс-службазы ивортӥз. « Удмуртилэн шоркараз тол но гужем эстафетаос ортчыло ни, отчы кар школаосын дышетскисьёслэн но соослэн атайёссылэн командаоссы пырисько. Со ужрадэн ми Атайёслэн кенешсылэсь огъяросси движенизэс тодматӥм, ӵектослы умой дунъет басьтӥм. Туэ атайёслэсь но пиослэсь элькун ӵошатсконъёссэс радъянэз выламы басьтомы но сое Удмуртиысь тӧро но кивалтэт юрттэмен ортчытомы » Дмитрий Чистяков, Ижкар администрацилэн тӧроезлэн воштӥсез, Удмуртиысь Атайёслэн кенешсылэн тӧроез 20-тӥ толшоре Удмуртиысь муниципал кылдытэтъёсын военизировнной эстафестаос кутскизы, отын вормисьёс ёроссылэсь но карзылэсь данзэ элькун финалын утёзы. Финалэ пырсиькисьёс 11 люкетын кужымзэс мертазлозы, со пӧлын ыбылӥськон, пурт лэзьян, герӟет линиез тупатон, сӧсырмем адямилы юрттэт сётон, семафорен ивор сётон но мукет. Тужгес тунсыкоез луоз «Захват знамени» люкет. Озьы ик зарница улсын солдат кырӟанъя фестивальлэн йылпумъян люкетэз ортчоз. Атайёслэн но пиналъёслэн хоръёссы ож вакытысь яке патриот мылкыдо кырӟанъёсты быдэстозы. Азьланяз соос одӥг бадӟым хор кылдытыны инъет луозы, 9-тӥ куартолэзе со Вормон кырӟанъёсты быдэстоз. Тодэ вайытом, Ижкарын атайёслэн заницазы нырысьсэ 2020-тӥ арын ортчиз. Тегъёс: Удмуртия Спорт  